ครม.อนุมัติก่อสร้างโครงการสะพานข้ามทะเลสาบสงขลา และโครงการสะพานเชื่อมเกาะลันตา รวม 2 โครงการ วงเงิน 6,695 ล้านบาท
นางสาวไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า คณะรัฐมนตรี อนุมัติดำเนินงานก่อสร้างโครงการสะพานข้ามทะเลสาบสงขลา อำเภอกระแสสินธุ์ จังหวัดสงขลา เขื่อมไปยังอำเภอเขาชัยสน จังหวัดพัทลุง ซึ่งเป็นโครงการของกรมทางหลวงชนบท โดยจะใช้ระยะเวลาก่อสร้าง 3 ปี ตั้งแต่ปี 2566-2568 วงเงินรวม 4,841 ล้านบาท แบ่งเป็นค่าก่อสร้าง 4,700 ล้านบาท และค่าจ้างควบคุมงานก่อสร้าง 141 ล้านบาท โดยในส่วนของค่าก่อสร้าง จะให้กระทรวงการคลังมจัดหาแหล่งเงินกู้ตามแผนบริหารจัดการหนี้สาธารณะ อัตราส่วนแหล่งเงินกู้ของงบประมาณ 70 ต่อ 30 ขณะที่ค่าจ้างคุมงาน ให้สำนักงบประมาณ จัดสรรงบประมาณรายจ่ายประจำปีต่อไป สำหรับโครงการสะพานข้ามทะเลสาบสงขลานี้ จะช่วยลดระยะทางในการเดินทางระหว่างอำเภอกระแสสินธุ์และอำเภอเขาชัยสน ช่วยพัฒนาเส้นทางการขนส่งโลจิสติกส์ เส้นทางการท่องเที่ยวสายไหม เชื่อมโยงจังหวัดตรัง พัทลุง และสงขลา อีกทั้งช่วยบรรเทาการจราจรติดขัด ยกระดับมาตรฐานความปลอดภัยการเดินทาง ในกรณีเกิดภัยพิบัติยังสามารถอพยพประชาชนได้อย่างรวดเร็วและทันท่วงที ทั้งนี้ คณะรัฐมนตรี กำชับว่า การดำเนินโครงการก่อสร้างจะต้องไม่ส่งผลกระทบต่อสิ่งแวดล้อม เนื่องจากพื้นทีโครงการอยู่ใกล้เขตพื้นที่ห้ามล่าสัตว์ป่าทะเลหลวงและเป็นบริเวณที่มีการกำหนดเป็นเขตคุ้มครองโลมาอิรวดี ซึ่งในประเด็นนี้ธนาคารโลก จะเป็นผู้ให้กู้ตามโครงการนี้ ได้แสดงความห่วงใยมาเช่นเดียวกัน โดยกระทรวงการคลัง จะประสานกับธนาคารโลกและหน่วยงานต่างประเทศด้านสิ่งแวดล้อมในการกำหนดแนวทางป้องกันผลจากโครงการก่อสร้างไม่ให้กระทบสัตว์ที่ต้องได้รับการคุ้มครองต่อไปคณะรัฐมนตรี ยังได้อนุมัติดำเนินงานก่อสร้างโครงการสะพานเชื่อมเกาะลันตา ตำบลเกาะกลาง – ตำบลเกาะลันตาน้อย อำเภอเกาะลันตา จังหวัดกระบี่ ของกรมทางหลวงชนบท ระยะทาง 2.2 กิโลเมตร มีระยะเวลาการก่อสร้าง 3 ปี ตั้งแต่ปี 2566-2568 วงเงินรวม 1,854 ล้านบาท โดยให้กระทรวงการคลังจัดหาแหล่งเงินกู้ในอัตราส่วน 70 ต่อ 30 เช่นเดียวกัน การก่อสร้างโครงการสะพานเชื่อมเกาะลันตานี้ จะช่วยเพิ่มประสิทธิภาพการขนส่ง ลดระยะเวลาการเดินทาง อีกทั้งเป็นการเชื่อมโครงข่ายคมนาคมขนส่งให้มีประสิทธิภาพมากขึ้น